b"\n_START_ARTICLE_\nPort Irinas\n_START_SECTION_\nGeografija\n_START_PARAGRAPH_\nPapl\xc5\xabdimys \xc4\xaflankoje prie Port Irino yra sm\xc4\x97l\xc4\x97tas, \xc5\xa1onuose yra du ky\xc5\xa1uliai, kurie dominuojan\xc4\x8dius vakar\xc5\xb3 v\xc4\x97jus nukreipia tiesiai \xc4\xaf kaim\xc4\x85. Ant Brada Hedo (Bradda Head) ky\xc5\xa1ulio pastatytas memorialinis bok\xc5\xa1tas, vadinamas Milner\xe2\x80\x99s Tower._NEWLINE_Promenadoje, esan\xc4\x8dioje auk\xc5\xa1\xc4\x8diau paj\xc5\xabrio linijos, stovi daug vie\xc5\xa1bu\xc4\x8di\xc5\xb3, daugelis statyti Viktorijos laikais. Kei\xc4\x8diantis turist\xc5\xb3 skoniams daug j\xc5\xb3 buvo perstatyti \xc4\xaf gyvenamuosius namus._NEWLINE_Miestas garsus vaizdais, pvz., spalvingais saul\xc4\x97lyd\xc5\xbeiais vir\xc5\xa1 Port Irino \xc4\xaflankos ir Brada Hedo ky\xc5\xa1ulio ar retkar\xc4\x8diais horizonte matomais \xc5\xa0iaur\xc4\x97s Airijos Morno kalnais.\n_START_SECTION_\nIstorija\n_START_PARAGRAPH_\nPavadinimas, sp\xc4\x97jama, rei\xc5\xa1kia 'gele\xc5\xbeies uostas' arba 'lordo uostas'._NEWLINE_Port Irine yra i\xc5\xa1orinis bangolau\xc5\xbeis, matomas tik atosl\xc5\xabgi\xc5\xb3 metu. \xc5\xa0is bangolau\xc5\xbeis statytas 1863\xc2\xa0m., j\xc4\xaf statant buvo naudojama pirmoji gele\xc5\xbeinkelio linija Meno saloje, vadinta Port Irino bangolau\xc5\xbeio gele\xc5\xbeinkelis (Port Erin Breakwater Railway). 1884\xc2\xa0m. smarki audra sugriov\xc4\x97 bangolau\xc5\xbe\xc4\xaf, ir \xc5\xa1is liko neatstatytas._NEWLINE__NEWLINE_\xc5\xa0iandien pl\xc5\xabduras \xc5\xbeymi bangolau\xc5\xbeio gal\xc4\x85, o galas sausumoje ir dabar gerai matyti._NEWLINE_\xc4\xae \xc5\xa1iaur\xc4\x97s rytus nuo Port Irino, ties A7 kelio galu yra \xc4\xaftvirtinim\xc5\xb3 liku\xc4\x8diai. Tai buvusi motte and bailey castle tipo pilis, \xc5\xbeinoma kaip Cronk Howe Mooar. Gali b\xc5\xabti, kad tai buvo mediniai \xc4\xaftvirtinimai, apie 1100\xc2\xa0m. pastatyti karaliaus Magnuso III Basojo.\n_START_SECTION_\nGele\xc5\xbeinkelis\n_START_PARAGRAPH_\nPort Irino gele\xc5\xbeinkelio stotis, esanti kaimo centre, yra vakarinis Meno salos gele\xc5\xbeinkelio (Isle of Man Railway) galas. Stotis kartais apib\xc5\xabdinama kaip gra\xc5\xbeiausiais miesto pastatas. Ji pastatyta i\xc5\xa1 ry\xc5\xa1kiai raudon\xc5\xb3 plyt\xc5\xb3, ne\xc4\xafprastai \xc4\xafkomponuota tarp platform\xc5\xb3 ir gretimo kelio. Dabartin\xc4\x97 stotis u\xc5\xbeima gerokai ma\xc5\xbeesn\xc4\x99 teritorij\xc4\x85, negu anks\xc4\x8diau. T\xc4\x85 ankstesni\xc4\x85j\xc4\x85 dal\xc4\xaf u\xc5\xbeima Bus Vannin autobus\xc5\xb3 kompanijos pastatai bei The Haven alin\xc4\x97. Modernizuojant stot\xc4\xaf buvo sutrumpintos platformos, pastatyta pa\xc5\xa1i\xc5\xabr\xc4\x97 vagonams, kur jie telpa a\xc5\xa1tuoni. Anks\xc4\x8diau riedmenys buvo laikomi po atviru dangumi.\n_START_SECTION_\nAutobus\xc5\xb3 transportas\n_START_PARAGRAPH_\nAutobusai Port Irine bazuojasi Bridson Street esan\xc4\x8diame depe. Mar\xc5\xa1rutai i\xc5\xa1 kaimo va\xc5\xbeiuoja \xc4\xaf salos sostin\xc4\x99 Daglas\xc4\x85 (per Port St. Mary, Colby ir Kasltaun\xc4\x85, Ballasalla). Darbo dienomis ir \xc5\xa1e\xc5\xa1tadieniais autobusai va\xc5\xbein\xc4\x97ja kas 20 min., sekmadieniais ir darbo dienomis po 18.00\xc2\xa0\xe2\x80\x93 re\xc4\x8diau. Penktadienio ir \xc5\xa1e\xc5\xa1tadienio v\xc4\x97lyvais vakarais va\xc5\xbein\xc4\x97ja special\xc5\xabs naktiniai reisai (men. Hullaid Oie 'Naktin\xc4\x97 pel\xc4\x97da'), kurie yra brangesni. Reti reisai va\xc5\xbeiuoja ir \xc4\xaf Pyl\xc4\x85. Visi \xc5\xa1ie autobusai priklauso Meno Salos valstybinei kompanijai Bus Vannin. \xc5\xa0i kompanija 1976\xc2\xa0m. pakeit\xc4\x97 perve\xc5\xbeim\xc5\xb3 paslaugas, anks\xc4\x8diau teiktas kompanijos Isle Of Man Road Services."